**Inšorentshe ye e sego ya Bophelo**

*Itšhireletše kgahlanong le tahlegelo le tshenyo*

Inšorentshe ye e sego ya bophelo (yeo mo nakong ye e fetilego e bego e bitšwa inšorentshe ya lebaka le lekopana) e go fa khutšo ya monagano ka gobane o šireletšwa kgahlanong le dikotsi tšeo di emetšwego goba tšeo di sego tša rulaganywa tšeo o ka lebanago le tšona. Mehlala e akaretša inšorentshe ya sefatanaga, ya dikagare tša ntlo, ya mong wa ntlo le ya kgwebo.

|  |  |
| --- | --- |
| **DITLHALOŠO**  Go bohlokwa gore o be le tlhathollo go tšwa go khamphani ya gago ya inšorentshe mabapi le ditlhalošo tša bona, mantšu ao a tlwaelegilego le mafokwana. | |
| **Inšorentshe ya sefatanaga** | Inšorentshe ya sefatanaga e tšewa go direla sefatanaga sa gago inšorentshe sebakeng sa ge go ka ba le kotsi goba mollo, goba ge sefatanaga sa gago se ka utswiwa. Go na le mehutahuta ye e fapafapanego ya inšorentshe ya sefatanaga, go akaretšwa inšorentshe ya sefatanaga ya kakaretšo le inšorentshe ya batho ba boraro. |
| **Nako ya go phumola pholisi** | O ka phumola pholisi ye e sego ya bophelo mo lebakeng la matšatši a 31 ka morago ga go hwetša dingwalwa tša pholisi, ge fela e le gore ga se wa kleima kholego efe goba efe. |
| **Pholisi** | Pholisi ke tšhireletšo yeo e fiwago ke khamohani ya inšorentshe sebakeng sa, go fa mohlala, kgobalo, goba tahlegelo, tshenyo ya thoto goba bohodu bja thoto. Khamphani ya inšorentshe e lefa tšhelete ge e le gore dingwalwa tša pholisi ya motho yo a diretšego inšorentshe di bolela gore ditiragalo tšeo tša kotsi di diretšwe pholisi. |
| **Phetošo ya inšorentshe** | Phetošo ya inšorentshe ke phetošo ya pholisi ya gago ya inšorentshe yeo e fetošago goba go beakanya leswa pholisi ya gago, ka tlwaelo ka go tsenya goba go phumola se sengwe. Phetošo ya inšorentshe e swanetše go tsenywa go pholisi ya gago ka mokgwa wa go ngwalwa. |
| **Go se akaretše ga pholisi le mellwane** | Go se akaretšwe ke ga dilo tše itšego, ditahlegelo goba ditiragalo tšeo di sa akaretšwego go latela melawana ya pholisi ya gago. Mellwane ke dikotsi, mathata a magolo, maemo, goba thoto yeo e sa akaretšwego ke pholisi ya gago. |
| **Tšhelete ye o e lefago kleimeng** | Tšhelete ye o e lefago kleimeng ke tšhelete yeo e tlago tšwa ka potleng ya gago ge o dira kleime kgahlanong le inšorentshe ye e sego ya bophelo. Go fa mohlala, ge e le gore o na le kleime ya inšorentshe yeo e dumeletšwego ya R100 000 gomme tšhekete ye o e lefago kleimeng ke R5 000, khamphani ya inšorenthse e tla go lefela tšhelete ye e šetšego, e lego tšhelete ka botlalo ye o e kleimago ya R100 000 gomme mo go yona go gogilwe R5 000. Ka fao o tla hwetša R95 000. |
| **Moabi wa ditirelo tša ditšhelete (FSP)** | Motho goba khamphani yeo e dumeletšwego go fana ka keletšo ya ditšhelete le/goba go fana ka tirelo ya kemedi mabapi le mehutahuta ya ditšweletšwa tša ditšhelete, go akaretšwa ditšweletšwa tša peeletšo le dipholisi tša inšorentshe. Laesentshe ye e fiwago ke Moabi wa Ditirelo tša Ditšhelete (FSP) go motho goba go khamphani e hlaloša gabotse gore ke ditšweletšwa dife goba ditirelo tšeo e dumeletšwego go fa keletšo ka tšona goba ya di rekiša. |
| **Pholisi ya mollo le ya bohodu** | Pholisi ya thoto yeo e lahlegilego goba e sentšwego ge go ka ba le mollo goba bohodu fela. Tahlegelo goba tshenyo tšeo di bakilwego ke se sengwe ka ntle le tše e ka se fiwe pholisi. |
| **Nako ya tebalelo** | Ge ditefelo tša kgwedi le kgwedi di sa lefše ka letšatšikgwedi leo di swanetšego go lefša ka tšona, go swanetše go ba le nako ya tebalelo ya bonyane matšatši a 15 pele ga ge pholisi e ka phumolwa. Dikhamphani tša inšorentshe di ka fana ka lebaka le leteletšana, gantši matšatši a 30. Go bohlokwa go beng ba diinšorentshe go bala le go kwešiša melawana le dipeelano tša konteraka ya pholisi.. |
| **Inšorentshe ya dikagare tša ka lapeng** | Inšorentshe ye, yeo gape e bitšwago inšorentshe ya dikagare tša ka ntlong, e go thuša ka pholisi ya kgahlanong le tshenyo, tahlegelo goba bohodu bja dilo ka moka tša go šutha ka ntlong ya gago. Lentšu le ‘lapeng’ le laetša gore dilo tša batho bao ba dulago le wena ka ntlong ya gago di direlwa pholisi. |
| **Inšorentshe ya mong wa ntlo** | E thuša go tshenyo efe goba efe ya ntlo ya gago, go akaretšwa ditokišo le ditsenyo tše dingwe. |
| **Dikholego tša pholisi** | Dikholego tšeo motho a nago le maswanedi go tšona go ya ka konteraka ka fase ga pholisi ye e sego ya bophelo. |
| **Mong wa pholisi** | Motho yo a nago le maswanedi a go hwetša dikholego tša pholisi ka fase ga pholisi ya inšorentshe ye itšego. |
| **Tefelo ya kgwedi e kgwedi** | Tšhelete yeo o tlago e lefa khamphani ya inšorentshe gore o hwetše kholego yeo e beilwego ka gare ga pholisi. Ditefelo tša kgwedi le kgwedi di lefša ka dinako tšeo go dumelelanwego ka tšona, ka tlwaelo ka kgwedi goba ka ngwaga. |
| **Moemedi** | Motho ofe goba ofe yo a fanago ka ditirelo tša ditšhelete go klaente, legatong la moabi wa ditirelo tša ditšhelete yo a dumeletšwego (FSP) go swana le moeletši wa ditšhelete/modiredi wa tša ditšhelete. |
| **Kotsi** | Kgonagalo ya gore tiragalo ye itšego e ka hlaga ka nakong ya ge pholisi ya gago e šoma. |

**Dikagare**

1. Naa inšorentshe ye e sego ya bophelo ke eng?

2. Ka fao o ka rekago pholisi ya inšorentshe ye e sego ya bophelo

3. Mehuta ya ditšweletšwa tša inšorentshe ye e sego ya bophelo

4. Ditokelo tša badiriši le maikarabelo

6. Ka fao o ka kleimago go khamphani ya inšorentshe

7. Dikeletšo tša go romela dikleime

8. Ka fao o ka dirago ngongorego

9. Dipotšišo tše di botšišwago kgafetšakgafetša

Bao o ka ikgokaganyago le bona ba bohlokwa

Ditiragalo tšeo di sego tša emelwa ke tšeo re sego ra di beakanyetša, eupša tšeo di re hklagelago le ge go le bjale, ka tlwaelo ka pela. Se se akaretšwa se sengwe le se sengwe go swana le kisara ye e phatlogilego goba go thuba ka ntlong go fihla le go kotsi ya sefatanaga, go lebogišwa modiro, lehu ka lapeng goba bosenyi bja dikgaruru. Se akaretša gape masetlapelo a tlhago.

Ditiragalo tšeo di beakanyeditšwego ke tšeo ka moka g arena re itemogelago tšona nakong ye nngwe ya bophelo bja rena, go swana le go rola modiro le lehu.

Go ka go tlišetša kgatelelo ya monagano ge dilo di etšwa taolong eupša ge o na le pholisi ya inšorentshe go go fa khutšo ya monagano ka ge ka kakaretšo o šireleditšwe kgahlanong le dikotsi tšeo o lebanago le tšona. Go ba le tšhireletšo ye itšego go go bea seemong sa ditšhelete se sekaone go phala ka fao o ka bago go sona ge o se na tšhireletšo.

**1. Naa inšorentshe ye e sego ya bophelo ke eng?**

Inšorentshe ye e sego ya bophelo (yeo mo nakong ye e fetilego e bego e bitšwa inšorentshe ya lebaka le lekopana) e šireletša dithoto tša gago. Mohuta wo wa pholisi o nyaka go go bea seemong sa ditšhelete seo o bego o le ka go sona pele ga ge tiragalo ye e diretšwego inšorentshe e ka hlaga. Inšorentshe ya sefatanaga le ya dikagare tša ntlo e thuša go go fa dilo tšeo di lahlegilego goba tšeo di senyegilego. Ge o reka pholisi ya inšorentshe ye e sego ya bophelo o tsenela tumelelano magareng ga gago le khamphani ya inšorentshe. Khamphani ya inšorentshe go tloga fao e go fa dikholego tše itšego, bjalo ka mong wa pholisi, ge wena o lefa ditrefelo tša kgwedi le kgwedi goba tša ngwaga le ngwaga tšeo di bitšwago diphorimiamo. Dikholego tše di lefelwa ge tiragalo ye itšego ya kotsi e hlaga.

O ka phumola pholisi ye e sego ya bophelo ka nako efe goba efe, ka nako yeo maemo a gago a fetoga. Netefatša gore o tseba gore konteraka e reng mabapi le go phumola pholisi ka ge go ka ba le nako ya tsebišo, go fa mohlala matšatši a 30 go tloga ka nako ye o saennego tumelelano. Gopola gore ge o phumola pholisi goba o emiša go lefa tefelo ya kgwedi le kgwedi, pholisi ya gago – e lego tšhireletšo kgahlanong le le tiragalo ye e beakanyeditšwego goba ye e sego ya beakanywa – e tla emiša go šoma.

**Hlokomela**: Inšorentshe ye e sego ya bophelo e laolwa ke Bolaodi bja Maitshwaro a Lekala la Ditšhelete (Financial Sector Conduct Authority (FSCA)) () go latela Molao wa Inšorentshe ya Lebaka le Lekopana (wa Nomoro ya bo 53 wa 1998) le Molao wa Diinšorentshe (wa Nomoro ya bo 18 wa 2017).

**2. Ka fao o ka rekago pholisi ya inšorentshe ye e sego ya bophelo**

Dipholisi tša inšorentshe ye e sego ya bophelo di ka rekwa go dikhamphani tša inšorentshe inthaneteng, ka mogala, goba go moemedi wa khamphani ya inšorentshe ya gago ya boikgethelo. O ka reka gape pholisi go khamohani ya gago ya inšorentshe ye o e kgethilego ka go diriša moabi wa ditiorelo tša ditšhelete yo a dumeletšwego (FSP) goba moemedi wa gagwe (moeletši wa ditšhelete goba modiredi wa tša ditšhelete).

**Hlokomela**: O ka se direle seo se tee inšorentshe gabedi le dikhamphani tša inšorenshe tše e sego tša bophelo tša go fapana.

**3. Mehuta ya ditšweletšwa tša inšorentshe ye e sego ya bophelo**

**Inšorentshe ya sefatanaga** e tšewa go direla sefatanaga pholisi sebakeng sa ge go ka hlaga kotsi goba mollo, goba ge sefatanaga sa gago se ka utswiwa. Go na le mehuta ye e fapafapanego ya inšorentshe ya sefatanaga, go akaretšwa inšorentshe ya sefatanaga ya kakaretšo le inšorentshe ya motho wa boraro.

* **Inšoretshe ya sefatanaga ya kakaretšo** e direla sefatanaga sa gago pholisi kgahlanong le dikotsi, mollo, bohodu le ditiragalo tše dingwe tšeo di diretšwego inšorentshe tša go swana le tshenyo ya sefako, gammogo le dikleime go tšwa go batho ba boraro, gomme tšona di akaretša *windscreen* le ditokišo tše dingwe tša mafasetere a sefatanaga. Dikhamophani tše dingwe tša inšorentshe le tšona di ka ditlalleetši tša go swana le thušo ya tša kalafo, ditlamo tša go fana ka kheše ge o se wa dira kleime mo nakong ye itšego, go hiriša sefatanaga bjalo ka kgetho ge sefatanaga sa gago se ile go lokišwa ka morago ga kotsi goba ga tahlegelo le thušo ya tseleng. Dipholisi tša kakaretšo ka tlwaelo di tura kudu ka ge di fana ka pholisi go dikotsi tše ntši. Mohuta wo wa pholisi gantši o nyakwa ke dipanka goba dihlongwa tša ditšhelete ge e le gore sefatanaga se rekilwe ka fase ga tumelelano ya sekoloto.
* **Inšorentshe ya motho wa boraro** ga e šireletša wena (motho wa mathomo) eupša e go lokolla kgahlanong le dikleime tšeo di dirwago kgahlanong le wena ke motho wa boraro yo a itemogetšego ditahlegelo goba ditshenyo (‘motho wa bobedi’ ke khamphani ya gago ya inšorentshe). Mohlala e ka ba ge e le gore o thutše sefatanaga sa motho yo mongwe ka sefatanaga sa gago, goba wa thula leboto la kgwebo ya motho yo mongwe.
* **Pholisi ya inšorentshe ya motho wa boraro (ya mollo le bohodu)** e swana le inšorentshe ya kakaretšo, ka ntle le gore ga e lefe ge o ka senya sefatanaga sa gago ka phošo. Ge sefatanaga sa gago se ka senywa ke mollo, goba sa utswa ka go tšeelwa sona tseleng, gob age o ka amega kotsing motho wa boraro yo a amegilego o tla thušwa ke pholisi ye.

**Inšorentshe ya dikagare tša ka ntlong** e thuša go dikagare tša ka ntlong tša go šutha tša go swnaa le fenišara, ditlabelo le dithoto tša gago kgahlanong le tshenyo goba bohodu. E akaretša gape dithoto tša batho ba bangwe bao ba dulago le wena ka ntlong go fihla ka tšhelete ye itšego.

**Inšorentshe ya mong wa ntlo** e thuša go moago, ditokišo le ditsenyo tše dingwe ntlong ya gago, goba o ka be o nyaka go aga leswa ntlo ya gago sebakeng sa tahlegelo goba tshenyo. Se se akaretša kisara ye e phatlogilego goba ge ntlo ya gago e ka swa goba yya senywa kudu ke mafula, go fa mohlala.

**Inšorentshe ya boikarabelo bja gago** e thuša go kgobalo, go lehu goba go ditshenyo go motho goba go thoto yeo e sego karolo ya ntlo ya gago, go fa mohlala, ge mpša ya gago e kitimela tseleng gomme ya loma motho yo a iphetelago gomme ba go sua gore o lefele ditshenyegelo tša kalafo. Inšorentshe ya boikarabelo bja gago ka tlwaelo e akareditšwa ka go pholisi ya dikagare tša ntlo le/goba go sebopego sa inšorentshe ya gago ya mong wa ntlo, ebile ga e ture.

**Inšorentshe ya leeto** e thuša go dilo tša go swana le tahlegelo ya merwalo le ditshenyegelo tša kalafo ge o etela ka ntle ga Afrika Borwa. Dipanka tše dingwe di fana ka inšorentshe ya maeto bjalo ka kholego ya go se lefelwe go beng ba diakhaonte.

Dikhamphani tša inšorentshe ye e sego ya bophelo le tšona di fana ka ditšweletšwa go thuša go **ditshenyegelo tša maphelo** tše itšego, tša go swana le tše di latelago:

* **Pholisi ya tlhaelelo ya tefelo**. E fana ka tšhireletšo ya tlaleletšo go bao ba šetšego ba na le setlamo sa thušo ya kalafo. Ditlamo tša kalafo di thuša go lefela dingaka le ditsebi tša malwetši a itšego go fihla ka tšhelete ye itšego gomme pholisi ya tlhaelelo ya tefelo yona e go šireletša kgahlanong le go lefa tšhelete ye e hlaetšego ge e le gore tefelo e godimo go feta yeo setlamo sa kalafo se imemišeditšego go e lefa. Phlisi ya tlhaelelo ya tefelo ga se ya dumelelwa go lefa tšhelete ya go feta R150 000 ka motho ka ngwaga (2020).
* **Teko le kalafo ya HIV, Aids, bolwetši bja mafahla le letadi**. E thuša go ditshenyegelo tša go dira teko le kalafo ya HIV, Aids, bolwetši bja mafahla, goba letadi.
* **Inšorentshe ya maeto a boditšhabatšhaba**. E thuša go ditshenyegelo tše di amanago le tirelo ya maphelo ya maleba ge o etetše ka nageng yeo batho bao ab diretšwego inšorentshe e sego badudi ba ka nageng yeo.
* **Phološo goba senamelwa sa maemo a tšhoganetšo a kalafo**. E thuša go ditshenyegelo tša go phološa motho ka tšhoganetšo goba go mo iša lefelong la kalafo goba e lefela ditshenyegelo tša kalafo ya ya tšhoganetšo.

**4. Ditokelo tša badiriši le maikarabelo**

Bjalo ka modiriši wa ditšweletšwa tša ditšhelete, go akaretšwa le tša inšorentshe, o na le maikarabelo a go ithuta kudu ka fao o ka kgonago ka gona ka ga ditšweletšwa tše. Ge o reka inšorentshe, le wena o na le ditokelo tše itšego.

**Ditokelo tša gago:**

|  |
| --- |
| * Pholisi ke konteraka ya semolao ye e tlamago yeo e go fago ditokelo sebakeng sa ge go ka ba le kotsi, kgobalo, mollo goba go sefe goba sefe seo o ka bego o diretšwe inšorentshe ya sona. |
| * O na le tokelo ya go lefelwa tšhelete ye o diretšwego inšorentshe ya yona, ge fela e le gore o fihleletše melawana le maemo ka moka a pholisi. |
| * O na le tokelo ya go tšama o lebelela dipholisi tša inšorentshe tše kaone tšeo di loketšego dinyakwa tša gago le ditekanyetšo tša gago. |
| * Pele ga go saena sengwalwa sa pholisi, o ka ya le sona gae go netefatša gore o kwešiša dikagare tša sona. O na le gape le tokelo ya go hlalošetšwa konteraka ka polelo ye e kwagalago yeo e lego bonolo go kwešišwa. |
| * O ka phumola pholisi ya gago ka go fa khamophani ya inšorentshe nako ya tsebišo ka go ngwala (ka tlwaelo kgwedi), ka ge go hlagišitšwe ka sengwalweng sa pholisi. |
| * O na le tokelo ya nako ya go phumola inšorentshe. Se se ra gore o ka fetoša monagano wa gago gomme wa phumola pholisi ye e sego ya bophelo mo matšatšing a 14 ka morago ga go hwetša dingwalwa tša maleba tša pholisi ge e le gore pholisi yeo e na le nako ya konteraka ya matšatši a go feta a 31 ge fela e le gore ga se wa dira kleime ya kholego efe goba efe. Pele ga ge o ka phumola inšorentshe, o swanetše go tsebiša khamphani ya inšorentshe ka go ngwala mabapi le maikemišetšo a gago a go dira seo. Khamphani ya inšorentshe e swanetše go obamela kgopelo ya gago go phethagatša tokelo ya gago ya nako ya tebalelo mo matšatšing a 31 ka morago ga go hwetša kgopelo ya gago. O tla ba le maswanedi a go hwetša tšhelete ye o e lefilego kgwedi yeo, go latela ka morago ga ge khamphani ya inšorentshe e gogile ditšhelete tše itšego tša go lefela ditshenyegelo. Ge pholisi e ka se phumolwe ka lebaka le itšego, se se swanetše go tsebagatšwa go wena pele ga ge o ka saena sengwalwa sa pholisi. |
| * Go na le nako ya kwelobohloko ya matšatši a 15 ya ge o lefetše ditefelo tša kgwedi le kgwedi morago ga nako. Ge e le gore tefelo ya kgwedi le kgwedi ga se ya lefelwa ka letšatšikgwedi la mafelelo, khamphani ya inšorentshe e swanetše go go tsebiša ka ga go se lefe mo matšatšing a 15 ka morago ga ge o be o swanetše go lefelwa. Ge e le gore tefelo ya gago ya kgwedi le kgwedi e ka se lefše ka letšatši la bo 16, ga o sa thušwa ka pholisi. |
| * Tshedimošo ya boikgokaganyo – kgopela moemedi wa khamphani ya inšorentshe go go fa dintlha tša bona tša boikgokaganyo gomme o tsebe gore o swanetše go ikgokaganya le mang ge o nyaka go dira kleime goba ge e le gore o na le ngongorego. |

**Maikarabelo a gago:**

|  |
| --- |
| * Netefatša go lefa ditefelo tša kgwedi le kgwedi le go obamela melawana le dipeelano, ka ge go beilwe ka gare ga sengwalwa sa pholisi. |
| * Netefatša gore o kwešiša se sengwe le se sengwe seo se lego ka gare ga sengwalwa sa pholisi le gore se sengwe le se sengwe se mabapi le setšweletšwa sa inšorentshe. |
| * Itsebiše – khamphani ya inšorentshe e tlo hloka nomoro ya gago ya boitsebišo le aterese, gammogo le dintlha tša batho ba bangwe bao o nyakago go ba direla pholisi. |
| * Efa tshedimošo ye e nepagetšego. Khamphani ya inšorentshe e ka se kgone go go direla inšorentshe ka maleba ka ntle le ge o ka ba fa tshedimošo ye e feleletšego le ye e nepagetšego. |
| * Tiišetša gore tefelo ya gago ya kwgedi le kgwedi e tla ba bokae gomme o netefatše gore o ka kgona go e lefa pele ga ge o ka saena dingwalwa dife goba dife. |

**Maikarabelo a khamphani ya inšorentshe:**

|  |
| --- |
| Khamphani ya inšorensthe e tla rwala maikarabelo go kotsi ye o ka itemogelago yona ge go ka hlaga tiragalo ye e diretšwego inšorentshe, ge fela e le gore o lefile ditefelo tša gago tša kgwedi le kgwedi. |
| Khamphani ya inšorentshe e tla hlaloša pholisi ka botlalo gomme ya araba dipotšišo dife goba dife tšeo o ka bago le tšona. |
| Khamphani ya inšorentshe e tla lefa ge go ka ba le lehu, bogolofadi le tahlegelo ya letseno, go eya ka gore o diretšwe pholisi efe. |
| Khamphani ya inšorentshe e tla ba le badiredi bao ba nago le maswanedi bao ba ka go thušago go tšea diphetho tša maleba mabapi le gore ke setšweletšwa sefe sa inšorentshe seo o ka se rekago. |
| Khamphani ya inšorentshe e swanetše go dumelelwa ka maleba ke Prudential Authority (PA) pele ga ge ba ka go rekišetša ditšweletšwa dife goba dife tša inšorentshe. |

**5. Dipotšišo tše di botšišwago kgafetšakgafetša**

**Q: Naa ke tla tseba bjang gore ke šoma le khamphani ya inšorentshe ye e sego ya bophelo ye e dumeletšwego goba moabi wa ditirelo tša ditšhelete yo a dumeletšwego?**

A: Dikhamphani tša inšorentshe di dumeletšwe ke Prudential Authority (PA) go latela Molao wa Diišorentshe (No. 18 of 2017). (wa Nomoro ya bo 18 wa 2017). Molao wo, le Molao wa Inšorentshe ya Lebaka le Lekopana (wa Nomoro ya bo 53 wa 1998) wo o laolwago ke FSCA, o bolela ka fao dikhamphani tša diinšorentshe tše e sego tša biophelo di swanetšego go sepetša kgwebo ya tšona. Baabi ba ditirelo tša ditšhelete ka moka le baemedi ba bona ba swanetše go dumelelwa ke FSCA gore ba go rekišetše ditšweletšwa tša ditšhelete goba go go fa keletšo ya ditšhelete. O na le tokelo ya go bona laesentshe ya bona pele ga ge o ka tsenela konteraka le moabi wa ditirelo tša ditšhelete goba moemedi wa gagwe.

**Q: Naa ke dipotšišo dife tša go amana le taba tšeo di lokilego go di botšiša?**

A:

Ge o tšea **inšorentshe ya sefatanaga**, botšiša:

* Naa pholisi e thoma ka letšatšikgwedi lefe?
* Naa ke diretšwe pholisi gen ka baka kotsi?
* Naa pholisi ye e akaretša tshenyo ya sefatanaga sa ka, goba fela go tshenyo ya difatanaga tše dingwe?
* Naa ke diretšwe pholisi go tshenyo ye e bakilwego ke sefako, bohodu, go tšeelwa sefatanaga ka kgang le ditiragalo tša go thuba lefasetere la sefatanaga ba tšea ditlabelo?

Ge o tšea **inšorentshe ya ka lapeng**, botšiša:

* Naa selefoune ya ka, lepothopo, dibenyane le khamera ka moka ga tšona di diretšwe pholisi?
* Naa ke diretšwe pholisi ge nka weša selefoune ya ka goba khamera gob age di ka senywa ke meetse?
* Naa ke diretšwe pholisi ge thoto ya ka e ka utswiwa goba ya lahlega?

Ge o tšea **inšorentshe ya dikagare tša ka ntlong**, botšiša:

* Naa ke diretšwe pholisi ya boleng bja dikagare tša ka ntlong ya ka, ge kisara e ka phatloga, goba ge legadima le ka betha ntlo ya ka?
* Naa ke eng seo se sa akaretšwego ka pholising?
* Naa ke neng fao khamphani ya inšorentshe e ka ganago go lefa kleime ya ka?

**Q: Naa pholisi e tla mpitša bokae?**

A: Netefatša gore o tseba gore tšhelete ye o tlogo e lefa kgwedi le kgwedi ke bokae gomme ge e le gore go na le ditšhelete tša tlaleletšo tšeo di lefšago, tša go swana le ditefišo tša Tshepedišo goba ditefišo go ya ka tshenyegelo (go fa mohlala, ge o ka reka pholisi gomme tefeo ya mathomo e swanetše go lefša mo lebakeng la beke, naa o tla thušwa ka pholisi mo matšatšing ao a magreng ga tefelo le gore naa o tla swanela ke go lefela matšatši ao?).

**Q: Naa go tla direga eng ge e le gore ke šetše ke lefile tefelo ya mathomo ya kgwedi le kgwedi gomme ka se hlwe ke nyaka pholisi yeo?**

A: O na le tokelo ya go phumola konteraka. Netefatša gore o kwešiša temana ya mabapi le go phumola konteraka yeo e lego ka gare ga konteraka, ka ge go ka ba le nako ya tsebišo mabapi le se. Dipholisi tše ntši di dumelela lebaka la matšatši a 30 go phumola. Ka ge o lefa inšorentshe ye e sego ya bophelo pele ga nako, dilo tše di diretšwego inšorentshe di tla direlwa pholisi go fihla mafelelonbg a kgwedi ya mafelelo yeo o lefilego tefelo ya kgwedi le kgwedi ka yona.

**Q: Naa ke swanetše go lefa tefelo ya kgwedi le kgwedi ya inšorentshe lebaka le lekaakang?**

A: O swanetše go lefela tefelo ya kgwedi le kgwedi ya inšorenthse ge e le gore o nyaka go dula o na le pholisi kgahlanong le kotsi/dikotsi tšeo pholisi ya inšorentshe e di lefelago.

**Q: Naa ke swanetše go lefa tšhelete ya phihlelelo ya thušo ge ke nyaka go dira kleime?**

A: Go ya ka pholisi ye o e rekilego. Bontši bja dipholisi le ge e se tšona ka moka di lefiša tšhelete ya phihlelelo ya kleime. O ka iša godimo tšhelete ya phihlelelo ya kleime ka go oketša tefelo ya gago ya kgwedi le kgwedi. **Go fa mohlala**: O sentše sefatanaga sa gago fao e lego gore se ka se sa lokišega. Khamohani ya inšorentshe e swanetše go go lefa R100 000, eupša o na le tšhelete ya phihlelelo ya kleime ya R5 000. Khamphani ya inšorentshe e tla go fa R95 000.

**Q: Naa ke dilo dife tše di sa akaretšwego ke pholisi?**

A: Khamophani ya gago ya inšorentshe goba moeletši o swanetše go go fa dintlha tša melawana le dipeelano ka moka tše bohlokwa pele ga ge o ka tsenela pholisi. Netefatša gore o tseba mehuta ya ditshenyo tšeo o diretšwego pholisi ya tšona le gore ke dife tšeo di sego tša direlwa pholisi (tšeo di sego tša akaretšwa). Gopola gore dipholisi tše di fapanego di ka ba le dilo tšeo di sa akaretšwego tše di fapanego.

**6. Ka fao nka dirago kleime go khamphani ya inšorentshe**

Ge selo seo o se diretšego inšorentshe se ka lahlega, sa seyega goba sa utswiwa, o ka dira kleime ya gore o lefelwe. O ka dira seo ka tsea ye:

|  |
| --- |
| **KA FAO O KA ROMELAGO KLEIME** |
| Go na le ditsela tše di fapafapanego tša go dira gore tshepedišo ya dikleime e phethagale.   * **Inthaneteng:** O ka ingwadiša bjalo ka klaente wepsaeteng ya khamphani ya gagong ya inšorentshe gomme wa tlatša difomo tša malaeba tša go dira kleime fao inthaneteng. O tla kgopelwa go fana ka dintkha ka moka mabapi le gore go diregile eng le gore di diregile neng, gotee le dintlha tša boikgokaganyo tša batho bao ba amegago. Gape o swanetše go fana ka bohlatse bjo bongwe go thekga kleime ya gago, go akaretšwa go louta dinepe, ge e le gore o ile wa di tšea. Ge go bile le bohodu, nomoro ya molato ya maphodisa e swanetše go fiwa khamophani ya inšorentshe. Ka morago ga ge o rometše fomo ya inthaneteng le tshedimošo ka moka ye e thekggao kleime, moemedi wa khamophani ya gago ya inšorentshe o tla go letšetša mogala. Ge e le gore kleime ya gago e mabapi le ditokišo – go fa mohlala, ge e le gore sefatanaga sa gago se senyegile ka kotsing – o tla kgopelwa gore o se iše lefelong la tekodišišo fao tshenyo e tlago lekolwa gona. Ge molekodi a kgotsofetše, sefatanaga seo se tla lokišwa fao khamophaning ka tumelelo ya khamphani ya inšorentshe. Ge e le gore go na le selo seo se utswitšwego, khamohani ya inšorentshe e ka nyaka bohlatse ya fao o rekilego selo seo, bjo bo laetšago letšatšikgwedi le tshenyegelo. * ***App* ya inšorentshe:** Dikhamphani tše dingwe tša inšorentshe di na le di-*apps* tšeo o ka kgonago go di taoneloutela selefouneng ya gago gomme o ka thomiša ka tshepedišo ya go dira kleime ka go latela ditlhohleletšo tšeo di fiwago. * **Kgopelo ya kleime ya semmušo ka go ngwala:** O ka letšetša gape khamphani ya gago ya inšorentshe gomme wa kgopela ka ga tshepedišo ya go dira kleime. Go tloga fao o tla kgopelwa go tlatša fomo ka thušo ya moemedi, goba ba tla go emeilela difomo gore o di tlatše. Go tloga fao o tla bušetša difomo ka emeile goba wa tliša difomo tšeo di tladitšwego dikantorong tša bona. |
| **Naa ke swanetše go romela kleime mo lebakeng la nako le itšego?** |
| Kleime e swanetše go romelwa ka pela ka fao go kgonagalago, eupša e sego ka morago ga matšatši a 30 ka morago ga tiragalo. |
| **Naa nka ikgokaganya le mang go tseba ka ga maemo a kleime ya ka?** |
| Khamophani ya gago ya inšorentshe e swanetše go dula e go sedumošitše ka emeile, ka selefoune, ka *app* goba ka *SMS*. Gape o ka ikgokaganya le bona go tseba ka ga maemo a kleime ya gago. |

**7.Dikeletšo tša go romela dikleime**

Tše di dilaetši tšeo di ka dirago gore go šoma dikleime go be bonolo:

* Bea dingwalwa ka moka tše di amanago le kleime ya gago lefelong le tee.
* Ka mehla dula o lokišitše nomoro ya pholisi ya gago ge o letšetša khamphani ya gago ya inšorentshe.
* Kgopela nomoro ya tšhupetšo ge o romela kleime.
* Ge e le gore go na le modiredi yo a itšego yo a šomago kleime ya gago, ngwala leina le sefane sa modiredi wa gago.

**8. Ka fao o ka tlišago ngongorego**

Dikhamphani tša inšorentshe ye e sego ya bophelo di hlomile tshepedišo ya ka gare ya go tliša tharollo ya thulano. O na le dikgetho tše di latelago ge e le gore ga se wa kgotsofala ka ga ditšweletšwa tša bona tša ditšhelete goba ditirelo:

* Tsebiša khamphani ya gago ya inšorentshe goba FSP yeo e dumeletšwego ka ga ngongorego ya gago ka mokgwa wa go ngwala.
* Ge e le gore bothata bja gago ga se bja rarollwa ka fao o kgotsofalago le ka nako yeo e kwagalago, o ka iša taba ye **ntle le tefo** go Ombudsman wa Inšorensthe ya Lebaka le Lekopana goba go Ombudsman ya Baabi ba Ditirelo tša Ditšhelete (FAIS Ombud).
* Ge e le gore ngongorego ya gago e mabapi le kgonagalo ya go tshela Molao wa Inšorentshe ya Lebaka le Lekopana, o swanetše go ikgokgaganya le FSCA. Ge e le gore ngongorego e mabapi le kgonagalo ya go tshela Molao wa Diinšorentshe o swanetše go ikgokaganya le PA. Ge e le gore o mongwe wa Melao ye o tshetšwe, Ombudsman a ka lebiša ngongorego ya gago go FSCA goba go PA.

**Bao o ka ikgokaganyago le bona ba bohlokwa**

Go hwetša tshedimošo ka botlalo, goba ge e le gore o na le dipotšišo dife goba dife tša mabapi le inšorentshe ye e sego ya bophelo goba o nyaka go bega maitshwaro ao a sego molaong goba tshwaro ye e sego ya loka mabapi le inšorentshe ye e sego ya bophelo, ikgokaganye le ye nngwe ya tše di latelago:

**Bolaodi bja Maitshwaro a Lekala la Ditšhelete- Financial Sector Conduct Authority (FSCA)**

Go lekola ge eba moabi wa ditirelo tša ditšhelete goba moeletši wa ditšhelete o dumeletšwe go rekiša ditšweletšwa le ditirelo tša ditšhelete, gammogo le gore ke ditšweletšwa goba ditirelo dife goba dife tšeo ba ka go rekišetšago tšona, ikgokganaye le FSCA.

|  |  |
| --- | --- |
| Boamogedi bja megala bja FSCA | 012 428 8000 |
| Senthara ya Megala | 0800 20 3722 (FSCA) |
| Nomoro ya fekese | 012 346 6941 |
| Aterese ya emeile | [info@fsca.co.za /](mailto:info@fsca.co.za%20/) [enquiries@fsca.co.za/](mailto:enquiries@fsca.co.za/) [complaints@fsca.co.za](mailto:complaints@fsca.co.za) |
| Aterese ya poso | P.O. Box 35655, Menlo Park, Pretoria, 0102 |
| Aterese ya madulo | Riverwalk Office Park, Block B, 41 Matroosberg Road, Ashlea Gardens,  Pretoria, South Africa 0081 |
| Wepsaete | [www.fsca.co.za](http://www.fsca.co.za) |

Go hwetša tshedimošo ka botlalo ka ga thuto ya ditšhelete ya modiriši, ikgokaganye le Lefapha la Thuto ya Badiriši la FSCA.

|  |  |
| --- | --- |
| Emeile | [CED.Consumer@fsca.co.za](mailto:CED.Consumer@fsca.co.za) |
| Wepsaete | [www.fscamymoney.co.za](http://www.fscamymoney.co.za) |

**Prudential Authority (PA)**

Go tseba ge eba khamphani ya inšorentshe e dumeletšwe go dira kgwebo, ikgokaganye le PA.

|  |  |
| --- | --- |
| Mogala | 012 313 3911   0861 12 SARB (0861 12 7272) |
| Fekese | 012 313 3197/012 313 3929 |
| Emeile | [PA-Info@resbank.co.za](mailto:PA-Info@resbank.co.za) |
| Aterese ya Poso | P.O. Box 8432, Pretoria 0001 |
| Aterese ya Madulo | South African Reserve Bank, 370 Helen Joseph Street, Pretoria 0002 |
| Wepsaete | [www.resbank.co.za](http://www.resbank.co.za) |

**Ombudsman wa Inšorentshe ya Lebaka le lekopana (OSTI)**

Ge o na le ngongorego kgahlanong le khamophani ya inšorentshe ye e sego ya bophelo gomme o se wa thabišwa ke phetolo ya bona go ngongorego ya gago, o ka ikgokaganya le OSTI.

|  |  |
| --- | --- |
| Mogala | 011 726 8900 |
| Mogala wa kabelano | 0860 726 890 |
| Fekese | 011 726 5501 |
| Emeile | [info@osti.co.za](mailto:info@osti.co.za) |
| Aterese ya poso | P.O. Box 32334, Braamfontein, 2017 |
| Aterese ya madulo | 1 Sturdee Avenue, 1st Floor, Block A, Rosebank, Johannesburg 2196 |
| Wepsaete | [www.osti.co.za](file:///\\FSCHOFILE01\GroupData_All_Dep\Regulatory%20Policy\Consumer%20Education\6.%204%20PROJECTS%20-%20PROCUREMENT%20PLAN\AM%20BUDGET%20CENTRAL%20FSCA%20CONTENT%20UPDATE%20POST%20FSB%202019%202020%20CASE%2061613\RESOURCES%20FOR%20CED%20REVIEW%201%2028%20MAY%202020\Short%20Term%20Insurance\www.osti.co.za\) |

O ka ikgokaganya gape le lefelo la bogareng la boikgokaganyo ge o na le dingongoregio tše di amanago le inšorentshe ge e le gore ga o na le bonnete bja gore ke ombudsman ofe wa inšorentshe wo o ka ikgokaganyago le yena.

|  |  |
| --- | --- |
| Mogala wa kabelano | 0860 103 236 and 0860 726 890 |
| Mogala wa fekese | 086 589 0696 |
| Emeile | [info@insuranceombudsman.co.za](mailto:info@insuranceombudsman.co.za) |
| Wepsaete | [www.insuranceombudsman.co.za](http://www.insuranceombudsman.co.za) |

**Ombud wa Baabi ba Ditirelo tša Ditšhelete (FAIS Ombud)**

Ge o na le dingongorego tše di amanago le baeletši ba ditšhelete le baabi ba ditšweletšwa tša ditšhelete ikgokaganye le FAIS Ombud.

|  |  |
| --- | --- |
| Mogala | 012 762 5000 |
| Mogala wa kabelano | [086 066 3274](tel:+27860663274) |
| Fekese | 011 348 3447 |
| Emeile | [info@faisombud.co.za](mailto:info@faisombud.co.za) |
| Dingongorego ka ga tirelo ya rena | [hestie@faisombud.co.za](mailto:hestie@faisombud.co.za) |
| Dinyakišišo ka ga maemo a dingongorego | [enquiries@faisombud.co.za](mailto:enquiries@faisombud.co.za) |
| Aterese ya poso | P.O. Box 74571, Lynnwood Ridge 0040 |
| Aterese ya madulo | Kasteel Park Office Park, Orange Building, 2nd Floor, 546 Jochemus Street, Erasmus Kloof, Pretoria 0048 |
| Wepsaete | [www.faisombud.co.za](https://faisombud.co.za/) |

© 2020 FSCA

TEMOŠO

*Tshedimošo ye e lego ka mo gare ga pukwana ye e abilwe ke Bolaodi bja Maitshwaro a Lekala la Ditšhelete (FSCA) mabakeng a tshedimošo fela. Tshedimošo ye ga se ya keletšo ya semolao, ya sephrofešenale, goba ya ditšhelete. Le ge e le gore go dirilwe šedi efe goba efe gore dikagare di be mohola le go nepagala, FSCA ga e fe ditiišetšo, boitlamo goba diwaranthi mabapi le se ebile ga e amogele boikarabelo bofe goba bofe bja semolao goba maikarabelo a dikagare goba go nepagala ga tshedimošo yeo e fiwago, goba, go tahlegelo efe goba efe goba tshenyo yeo e bakilwego ka lebaka la thwii goba ka tsela ye nngwe mabapi le go tshepa go šomiša tshedimošo yeo. Ka ntle le ge go boletšwe, khopiraete ya tshedimošo ka moka ke ya FSCA. Ga go tshedimošo ka mo gare ga pukwana ye yeo e swanetšego go tšweletšwa leswa goba go fetišwa goba go šomišwa gape goba ya fiwa ka tsela efe goba efe goba ka kgašo efe goba efe ka ntle le ge go hweditšwe tumelelo peleng ya go ngwalwa go tšwa go Kantoro ya Moeletši wa Kakaretšo wa FSCA.*